ชนกันต์ รัตนอุดม

ชนกันต์ รัตนอุดม (ชื่อเล่น อะตอม; เกิดเมื่อวันที่ 15 ธันวาคม พ.ศ. 2534) เป็นนักร้องและนักแต่งเพลงชาวไทย ปัจจุบันสังกัดค่ายเพลง ไวท์มิวสิก (ในเครือ จีเอ็มเอ็ม แกรมมี่) โดยมีผลงานการแต่งเพลงเช่นเพลง "รักเอย" และเพลง "ปล่อย" ซึ่งมีซิงเกิลเป็นของตัวเอง เช่น "พลีส" (Please) "แผลเป็น" (Scar) และ "ทางของฝุ่น" (Dust) นอกจากนี้ยังได้ตำแหน่งรองชนะเลิศในรายการ "The Mask Singer หน้ากากนักร้อง" ในนามหน้ากากนางอาย 
ประวัติ.
อะตอม เกิดวันที่ 15 ธันวาคม พ.ศ. 2534 จบการศึกษาระดับประถมศึกษาถึงมัธยมศึกษาตอนปลายจากโรงเรียนกรุงเทพคริสเตียนวิทยาลัย และระดับปริญญาตรีจากคณะนิติศาสตร์ มหาวิทยาลัยธรรมศาสตร์ โดยทุกคนในครอบครัวทั้งบิดา มารดาและพี่สาว ต่างก็สำเร็จการศึกษาจากคณะนิติศาสตร์และทำงานเกี่ยวกับทางด้านกฎหมาย ทำให้ตอนที่เขาเลือกเส้นทางการเรียนระดับมหาวิทยาลัยจึงเลือกคณะนิติศาสตร์ ในช่วงของเส้นทางด้านดนตรีช่วงแรกของเขามีอุปสรรคหลายอย่าง ทำให้คิดว่าหากไม่ประสบความสำเร็จทางเส้นทางนี้ก็คงกลับไปทำงานทางด้านกฎหมายเหมือนกับครอบครัว
วงการดนตรี.
อะตอมเริ่มทำเพลงตอนชั้นประถมศึกษาปีที่ 6 ก่อนจะเริ่มจริงจังตอนมัธยมศึกษาตอนปลายที่กรุงเทพคริสเตียนวิทยาลัยและออกเดินตามฝันตอนอยู่มหาวิทยาลัยด้วยการรวมเพลงที่แต่งไว้ทำเป็นเดโม่ ระหว่างอัดเพลงชนกันต์ก็ได้เจอกับไชยอมร แก้ววิบูลย์พันธุ์ (แอมมี่ เดอะบอททอมบลูส์) โดยบังเอิญ ซึ่งเป็นรุ่นพี่โรงเรียนก็เลยฝากเดโม่ดังกล่าวไปยังสนามหลวงมิวสิก
ตั้งแต่อุทกภัยปี พ.ศ. 2554 อะตอมก็ได้เซ็นสัญญาศิลปิน แต่ก็ไม่ได้ตามที่ต้องการเพราะขาดวัตถุดิบในการทำเพลงจำนวนมาก จนวง "อพาร์ตเมนต์คุณป้า" ได้ย้ายมาอยู่สังกัดเดียวกัน ทำให้ได้พบกับ บอล - กันต์ รุจิณรงค์ รุ่นพี่มากด้วยฝีมือที่ฟังเดโม่ของอะตอมก็ได้ชวนมาให้ทำงานเบื้องหลัง
อะตอมได้เริ่มเขียนเพลงให้กับ "บุรินทร์ บุญวิสุทธิ์" ในอัลบั้มใหม่ที่ออกวางแผงในปี พ.ศ. 2558 หลังจากนั้นก็ได้ร้องประสานเสียง (Chorus) ให้บุรินทร์ตามเพลงต่าง ๆ อีกทั้งยังได้ร่วมแต่งเนื้อเพลง "ปล่อย" ของ ป๊อบ - ปองกูล สืบซึ้ง และเพลง "รักเอย" ของ ธนิดา ธรรมวิมล (ดา เอ็นโดรฟิน)
อะตอมเข้าเป็นศิลปินในสังกัดไวท์มิวสิก (ในเครือ จีเอ็มเอ็ม แกรมมี่) และปล่อยซิงเกิลเปิดตัว ในช่วงต้นปี พ.ศ. 2558 คือ "พลีส" (Please) จนขึ้นชาร์ตเป็นอันดับต้น ๆ ในหลายคลื่นวิทยุ กลางเดือนมิถุนายนปีเดียวกันนี้ ทางแกรมมี่ได้ปล่อยตัวอย่างซิงเกิลลำดับที่สองของอะตอม ชนกันต์ คือ "แผลเป็น" (Scar) และต้นปี พ.ศ. 2559 ก็ได้ปล่อยซิงเกิ้ล คือ "ทางของฝุ่น" (Dust) หลังจากนั้นปลายปี พ.ศ. 2560 - มกราคม พ.ศ. 2561 ได้ตำแหน่งรองชนะเลิศในรายการ "The Mask Singer หน้ากากนักร้อง" ในนามหน้ากากนางอาย
ในปี พ.ศ. 2566 เลิฟอีส ได้เปิดตัวอะตอมเป็นศิลปินคนใหม่ในสังกัด
ในปี พ.ศ. 2567 อะตอม ได้ย้ายกลับมาอยู่สังกัด ไวท์มิวสิก อย่างเดิมแล้ว
จุดยืนทางการเมือง.
ชนกันต์สนับสนุนการประท้วงในประเทศไทย พ.ศ. 2563–2564 และต่อต้านการใช้ความรุนแรงในเหตุการณ์การสลายการชุมนุมที่แยกปทุมวัน พ.ศ. 2563
ชีวิตส่วนตัว.
อะตอม ชนกันต์ เคยคบหากับ แนน - นัยน์ภัค ภูมิภักดิ์ ซึ่งเธอเป็นทั้งพิธีกรรายการดำน้ำ บาริตต้า ครูสอนการแสดง คอลัมนิสต์ และเจ้าของบล็อก happynancy เป็นเวลาถึง 7 ปี โดยอะตอมให้สาเหตุที่เลิกว่า มีเรื่องบางอย่างที่ทำให้เป็นเหมือนเดิมไม่ได้ พยายามทำให้ดีแล้ว แต่รู้ตัวว่าไม่เต็มร้อยและไม่แฟร์กับทั้งคู่ เลยตัดสินใจแยกกันอยู่
อะตอมเคยให้สัมภาษณ์ว่า เขาเป็นผู้ชายขี้อาย ไม่กล้าที่จะเข้าไปจีบหรือสานสัมพันธ์กับใครก่อนหากไม่ใช่คนที่เคยรู้จักมาก่อน โดยเขาเป็นคนที่ชอบผู้หญิงที่มีความเป็นผู้ใหญ่ คุยกันรู้เรื่อง เขาอยากให้มีการเริ่มต้นความรักแบบตอนสมัยที่ยังเด็ก ๆ ถ้ายังไม่ดีขนาดนั้น เขาก็ยังไม่อยากเริ่มต้นใหม่กับใคร
เมื่อเดือนกุมภาพันธ์ ปี 2567 อะตอมได้แต่งงานและจดทะเบียนสมรสกับแฟนสาวนอกวงการ หลังจากศึกษากันเป็นเวลา 4 ปี